《饮汪彦章池阁见龙挂》
宋代·洪刍

避暑追凉许近寻，君家池阁爽烦襟。密云不雨龙挂尾，落叶辞烦蝉噪林。

许远清湾净如拭，没多红芰意能深。围棋争道未得去，遮莫城头西日沉。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。